《中洲用原韵答武山 其一》
明代·钟云瑞

山环碧水水环台，宇宙千年此地开。龙卧潭澄秋月白，鹤归湾带晚潮回。

中流灯火悬宵汉，别岛云霞隔草莱。野渡舟横鸥鹭静，琴书终日独徘徊。

作者简介：广东东莞人，字天庆。正德十二年进士。授南京大理寺评事，断狱平恕。调京师，历官寺正。嘉靖初，以议“大礼”，被廷杖。出为江西按察佥事，执法不避权贵。官至湖广按察副使。